LT
2023 7 21
Europos Sąjungos oficialusis leidinys
L 184/77
KOMISIJOS ĮGYVENDINIMO SPRENDIMAS (ES) 2023/1521 2023 m. liepos 19 d. dėl tam tikrų riboto laikotarpio specialių ligos kontrolės priemonių, susijusių su gumbelinės viruso infekcija, tam tikrose valstybėse narėse (pranešta dokumentu Nr.
C(2023) 4811) (Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (1), ypač į jo 71 straipsnio 3 dalies a punktą,
kadangi:
(1)
gumbelinės viruso sukelta gumbelinės viruso infekcija (gumbelinė) yra pernešėjų platinama galvijų liga, padaranti didelių ekonominių nuostolių, sumažinanti pieno primilžį, sukelianti didelį išsekimą, nuolatinį odos pažeidimą, įvairias antrines komplikacijas, mėnesius trunkantį lėtinį silpnumą ir nulemianti prekybos draudimus.
Ši liga Afrikoje yra endeminė ir yra įtraukta į Pasaulio gyvūnų sveikatos organizacijos ligų, apie kurias privaloma pranešti, sąrašą;
(2)
gumbelinė pirmą kartą Sąjungoje aptikta 2015 m. Graikijoje.
2016 m. liga sparčiai išplito daugelyje Pietryčių Europos šalių, įskaitant Albaniją, Bulgariją, Graikiją, Kosovą *, Šiaurės Makedoniją, Juodkalniją ir Serbiją.
Visose užkrėstose šalyse ši liga buvo veiksmingai kontroliuojama masiškai skiepijant galvijus gyvomis homologinėmis vakcinomis ir kasmet juos pakartotinai paskiepijant pagal vakcinų specifikacijas.
Be to, Kroatija ir Bosnija ir Hercegovina, kurios nebuvo paveiktos gumbelinės, vykdė skiepijimą kaip prevencinę priemonę, atsižvelgdamos į ligos paplitimą kaimyninėse šalyse;
(3)
Komisijos įgyvendinimo reglamentas (ES) 2021/1070 (2) buvo priimtas pagal Reglamentą (ES) 2016/429 ir jame ribotam laikotarpiui nustatytos specialios gumbelinės kontrolės priemonės.
Tas įgyvendinimo reglamentas buvo taikomas iki 2023 m. balandžio 21 d.;
(4)
konkrečiau, Įgyvendinimo reglamente (ES) 2021/1070 apibrėžiamos valstybės narės zonos, kuriose skiepijama nuo gumbelinės, ir kiekvienoje zonoje nustatomos specialios ligos kontrolės taisyklės.
Šios zonos priskiriamos I apribojimų taikymo zonai, esančiai už teritorijos, kurioje patvirtintas gumbelinės protrūkis, ribų ir II apribojimų taikymo zonos, kuri apima teritoriją, kurioje patvirtintas gumbelinės protrūkis;
(5)
be to, Įgyvendinimo reglamente (ES) 2021/1070 buvo nustatyti apribojimai, susiję su galvijų ir jų produktų, genetinės medžiagos produktų ir šalutinių gyvūninių produktų vežimu iš I ir II apribojimų taikymo zonų, ir su šiais apribojimais susijusios nukrypti leidžiančios nuostatos.
Jame taip pat nustatytos taisyklės dėl veiklos vykdytojų pareigų, susijusių su veterinarijos sertifikatais, vežant galvijus, genetinės medžiagos produktus ir jų neperdirbtus šalutinius gyvūninius produktus iš I ir II apribojimų taikymo zonų už šių zonų ribų;
(1) OL L 84, 2016 3 31, p.
1. * Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.
(2) 2021 m. birželio 28 d.
Komisijos įgyvendinimo reglamentas (ES) 2021/1070, kuriuo ribotam laikotarpiui nustatomos specialios kontrolės priemonės, susijusios su gumbelinės viruso infekcija (OL L 230, 2021 6 30, p. 10).